Lily-myn: ‘Buitengewone maatreëls’ nodigDie hekke na die Lily-myn. Foto: Verskaf Zwane het gesê reddingspanne sal deur rotsingenieurs en ander kenners bygestaan word nadat ŉ derde ineenstorting Sondag aangemeld is. Zwane het Saterdag die myn besoek om die vordering van die reddingsaksies te evalueer en met die families van die vasgekeerde mynwerkers te praat. “Ons is aangeraai om niemand ondergronds te stuur nie, maar sodra dit veilig is om dit te doen, sal die reddingspanne weer aan die werk spring. Ons hoofdoelwit is steeds om die drie werkers te bevry,” het hy gesê. Yvonne Mnisi, Pretty Mabuza en Solomon Nyarenda is steeds nie uit die skeepshouer onder die grond gered waarin hulle vasgekeer is sedert ŉ gedeelte naby die ingang van die myn op 5 Februarie ineengestort het nie. Vantage Goldfields het Saterdag gesê elk van die meer as 70 werkers wat die ineenstorting by die myn oorleef het, sal R50 000 ontvang. Die drie werkers wat steeds ondergronds vasgekeer is, of hul gesinne, sal elk R200 000 ontvang. Pres. Jacob Zuma het intussen drie ministers afgevaardig om die families van die vasgekeerde mynwerkers te ondersteun, naamlik Zwane, Susan Shabangu (minister vir vroue in die presidensie) en Bathabile Dlamini (minister van maatskaplike ontwikkeling).